《和向和卿尝茶》
宋代·陈渊

俗子醉红裙，膻荤败人意。花瓷烹月团，此乐天不畀。

诸公各英姿，淡薄得真味。聊为下季隐，不替江湖思。

轻云落杯盏，飞雪洒肠胃。笑谈出冰玉，毫末视鼎贵。

我作月旦评，全胜家置喙。传闻茶后诗，便得古人配。

谁能三百饼，一洗玉川睡。御风归蓬莱，高论惊儿辈。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。